Agri SA, grondpaneel slaags oor verslagDan Kriek, president van Agri SA. Foto: Esté Meyer Jansen/Maroela Media. Die presidensiële adviespaneel oor grondhervorming het Agri SA gekap nadat laasgenoemde ŉ minderheidsverslag oor grondhervorming en onteiening sonder vergoeding aan pres. Cyril Ramaphosa gestuur het. Dan Kriek, president van Agri SA, is een van die lede van die paneel wat Ramaphosa in September verlede jaar aangestel het om die interministeriële komitee (IMC) oor grondhervorming by te staan. Die paneel is tans besig om sy finale verslag te finaliseer wat teen 24 April ingedien moet word vir oorweging deur die IMC en die presidensie. Volgens Kriek geniet die verslag egter nie die steun van die volle paneel nie. Kriek en minstens nog een lid van die paneel weier om ’n amptelike verslag in dié verband te onderteken weens verskeie kwessies, waarvan onteiening sonder vergoeding die neteligste is. “Ons het ’n alternatiewe verslag vrygestel waarin ons perspektiewe oor grondhervorming uiteensit gegrond op bewese landboupraktyke en volhoubare ekonomiese groei,” sê Kriek in verklaring. Die alternatiewe verslag stel dit duidelik watter voorstelle en aanbevelings in die paneel se verslag gesteun word en wat verwerp word, het Kriek gesê. Daar is ook gepoog om belangrike gapings in die paneel se verslag uit te lig en ook die voorstelle, wat nie ingesluit is nie maar wel oorweging vereis, te opper. Kriek het Ramaphosa se kantoor op 15 April ingelig van die voorneme om ŉ minderheidsverslag in te dien en die redes daarvoor. Die verslag is aan dr. Vuyo Mahlati, voorsitter van die paneel, gestuur. Mahlati het intussen ŉ mediaverklaring uitgereik na aanleiding van die minderheidsverslag. Volgens Mahlati is Agri SA nie ŉ lid van die paneel nie maar is Kriek lid in sy persoonlike hoedanigheid en nie as verteenwoordiger van die organisasie nie. Volgens Mahlati is dit kommerwekkend dat Agri SA tot die paneel se vertroulike dokumente toegang het. “Dit is ook verder van kommer dat Agri SA se ‘minderheidsverslag’ inhoud bevat en aanspraak maak op die inhoud wat uit die paneel se prosesse voortgespruit het.” Mahlati het gesê Kriek se bewerings dat hy en nog ŉ paneellid nie die verslag wou onderteken nie, is onakkuraat. “Daar was geen dokument om te onderteken nie, en dus geen rede om te weier nie.” Die paneel het versoek dat hy die geleentheid kry om sy verslag te finaliseer en in te dien.